Qirg‘izistonda rus tilining rasmiy til maqomi saqlab qolinadigan bo‘ldi

Qirg‘izistonda rus tilining rasmiy til maqomi saqlab qolinadigan bo‘ldi. “24.kg”ning xabar berishicha, Bu haqda Konstitutsiyaviy kengash “Inson va fuqarolarning huquqlari va erkinliklari” sho‘basi rahbari Nurlan Shebipov 27-noyabr kuni bo‘lib o‘tgan onlayn brifingida ma’lum qildi.

“Rus tili rasmiy til bo‘lib qoladi. Konstitutsiyaviy yig‘ilishda qirg‘iz tili davlat tili, rus tili rasmiy til sifatida tasdiqlandi”, — degan u. Shuningdek , ingliz tiliga rasmiy maqom berish takliflari ham bo‘lgani, ammo bu g‘oyadan voz kechilganligini bildirgan.
Qirg‘iziston prezidentligiga nomzod Sadir Japarov rus tilining maqomi o‘zgarmasligi kerak, deb hisoblaydi. “Rus tili — BMT minbarida ishlatiladigan oltita tillardan biri. Bundan tashqari, bu xalqlarni birlashtiradigan va biz asrlar davomida ishlatib kelayotgan til. Yevrosiyo davlatlari bilan munosabatlarda va aloqalarda rus tilisiz iloji yo‘q. Shuning uchun rus tili mamlakatimizda, albatta,  rasmiy til bo‘lib qolishi shart”, — deb yozgan u Facebook’da.
Eslatib o‘tamiz, Qirg‘iziston Konstitutsiyaviy kengashi a’zosi Sadirdin To‘raliyev mamlakatda rus tilining rasmiy maqomini bekor qilish taklifi bilan chiqqandi. Bunga Qirg'iziston yoshlari o‘z ona tilida gaplashmay qo‘yganini sabab qilib ko‘rsatgan.
Qirg‘iziston davlat statistika qo‘mitasi ma’lumotlariga ko‘ra, 2020-yilda ruslar millat vakillari soni bo‘yicha respublikadagi qirg‘izlar va o‘zbeklardan keyin uchinchi o‘rinda turadi. 6,5 million aholining 344 mingdan ortig‘i ruslardir.
 Qirg‘iziston nomini o‘zgartirish taklif etildi